李东阳
周少卿双寿堂
周郎豪宕老不狂，近来好事尔擅场。全家旧住西湖口，甲第新开双阙傍。高车驷马通昼夜，墨客骚人争短长。阿翁堂东母西坐，面如红玉头比霜。十日摧诗八九至，一杯献寿百千强。御玺重封五花诰，大官屡出九霞觞。纱帽轻笼夏阴薄，翠羽将动秋风凉。短箫大鼓声动地，吴曲越吟歌绕梁。浮云欲度不肯度，落日半落还低昂。曲廊烟雾散复合，舞袖风花抑更扬。花底番番唤绿酒，灯前队队出红妆。金波玉绳耿不定，楼箭宫壶殊未央。共说神仙隔风雨，岂知尘世有沧桑。西池王母谁曾见，南极老人空寿昌。眼前相对且为乐，世事悠悠安可量。